<classify> TANZANIA ni miongoni mwa nchi zinazotarajiwa kunufaika na dola za Marekani milioni 120 zilizotengwa na Serikali ya Marekani kwa ajili ya utafi ti wa kupambana na ugonjwa wa selimundu sickle cell. Naibu Waziri wa Afya wa Marekani Brett Giroir alisema hayo wakati alipokutana na kufanya mazungumzo na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi jijini New York, nchini Marekani. Brett aliutaja mkutano wake na Waziri wa Mambo ya Nje na Ushirikiano wa Afrika Mashariki Profesa Kabudi kama mwanzo mpya wa ushirikiano baina ya Tanzania na Marekani na kuongeza kuwa nchi yake ina nyenzo zote ikiwemo teknolojia ya kupambana na maradhi ya selimundu ili kuboresha Maisha ya watoto wanaozaliwa na ugonjwa huo. Waziri Kabudi alisema utafiti na hatimaye tiba ya maradhi hayo ya selimundu kwa kiasi kikubwa itainufaisha Tanzania kutokana na kushika nafasi ya tatu katika Bara la Afrika na ya nne duniani kwa kuwa na wagonjwa wengi wa selimundu. Aliongeza kuwa Tanzania na Marekani zitashirikiana kufundisha na kujengeana uwezo wa namna ya kupambana na maradhi ya selimundu lakini pia kutafuta fedha zitakazowezesha upatikanaji wa dawa ya selimundu kutokana na ukweli kuwa dawa za ugonjwa huo kwa Tanzania ni miongoni mwa dawa muhimu ili iweze kuwafikia wananchi wengi na kwa bei nafuu. Alizitaja nchi zilizo na idadi ya watoto wengi wanaozaliwa na ugonjwa wa selimundu ambapo kwa Afrika, Tanzania ni ya tatu baada ya Jamhuri ya Kidemokrasia ya Congo DRC na Nigeria na ya nne duniani baada ya India.  <topic>: KITAIFA 